《次韵月湾见寄古诗一首》
宋代·徐瑞

白石煮不烂，饥来意楚萍。流落固应尔，敢恨鬓星星。

鸿飞一何固，矫翮凌青冥。下视蜩与鸠，意趣自径庭。

松间乖旧约，三霜五秋萤。来章敦古谊，吟讽慰漂零。

羡公笔有口，遇我眼终青。殷勤为发药，非芝朮参苓。

岂惟起衰懦，诚足制颓龄。感激弦清商，调古无谁听。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”